4
SataniꞋa Yisasife “Havi kava huo.” huno aye-vataga hu-maine.
1 Anumaya Kotina Alu Aotake AvamuꞋamoꞋa Yisasina veaꞋne omai kaꞋme kotega avaleno vigeno SataniꞋa Yisasife “Havi kava huo.” huno aye-vataga hu-maine. 2 Umaiyana fotiꞋa (40) yupagefa felugaene kegeꞋene kavela oneno maigeno tusiꞋa agate-maine. 3 Agategeno SataniꞋa agaite uvaꞋyi huno mage hie “Kagaya Anumaya Koti nafaꞋnema mainenukahena ma yafaꞋyaga hapaigeno maya hapaeno.” huno hie. 4 Higeno YisasiꞋa mage huno hie Anumaya Koti avopi kemoꞋa mage huno hu-maineane
“VeaꞋmoꞋya mayaꞋageꞋma nesayana kanaleꞋya huꞋya omaigahagi mukiꞋa Anumaya KotiꞋma hu-mainea kene haviꞋya nenesageno amaku nafaꞋnemoꞋa kanaleꞋya huno maigahie. huno hu-maineane.” huno hapaiye.
5 SataniꞋa Yisasina Yelusalemu tusiꞋa ala kumate avaleno ala mono nomo agotofule motene. 6 Moteteno mage huno hapaiye “Kagaya Anumaya Koti nafaꞋnema mainenukahena ma nomo agotofuleti mopafi asaga hulavigeꞋna agano. Anumaya Koti avopiti kemoꞋa mage hu-maineane
‘Anumaya KotiꞋa ensole vayaꞋahe ‘Kava hiho.’ huno hu-ma-tesigeꞋya amayateti kavalesaga hu-lisageka tavisanageno yafatela kaiyamona aye kofa ohugahieꞋ huno hu-maineane.” huno hie.
7 Higeno YisasiꞋa kenonaꞋa mage huno hie “NagoꞋene Anumaya Koti avopina mage huno kae-maleneane
‘Anumaya Kotikamona afa yafena ‘Tokiya kava huo.’ huka aye-vataga ohuo.’ huno hu-maineane.” huno hie.
8 Higeno SataniꞋa Yisasina avaleno nago ala agoꞋyafi haiteno mukiꞋa ma mopafima hanea ala kumaꞋyagaene afenoꞋyamaꞋaene ave-li-maine. 9 Aveliteno Yisasife mage huno hie “Kagaya nagaifema ‘TusiꞋa ala kano mainananagiꞋna kagai kagi alisaga nehue.’ huka kagesama havi namika mopafi kaleꞋyama ayesanageꞋnahena mukiꞋa ani kumaꞋyagaene afenoꞋyaꞋene kava yagaisanafe kamino.” huno hie. 10 Higeno YisasiꞋa mage huno hie Sataniga* mai haleka amulega vuo. Anumaya Koti avopi kae-malenaya kemoꞋa mage huno hu-maineane
“Anumaya Kotikamona akaiꞋagefe ‘TusiꞋa ala kano maine.’ huka kagesa havi havi huka agai agia alisaga huka agai aliꞋyamaꞋage alio huno hu-maineane.” huno hapai-maine.
11 Higeno SataniꞋa anile ataleno vigeno ensole anagaꞋmoꞋya Yisasina meya huꞋya kava hu-tenae.
YisasiꞋa Kalili viaꞋyamo aliꞋyamaꞋa aepa heno ali-maine.
12 YisasiꞋa “Yonina nofi hu-tenae.” huꞋya haya kea ago haviteno Kalili kotega umaine. 13 Viana Nasaletia ataleno Kapaneamu umaine. Ani kumala Kalili ti kotumona agegayale haneanagino Sepuluni nofi veaꞋmogamiꞋene Napatali veaꞋmogamiꞋene koꞋamiꞋa haneane. 14 Nayona Anumaya KotiꞋa aune kanoꞋamona, Aisaya avayafiti mage huno hu-maineane
15 “Sepuluni nofi veaꞋmogamiꞋene Napatali veaꞋmogamiꞋene mainesaya kaiyaga ala tikotu visaya katega haneanagiꞋya Yotani lina takaeꞋya vaaya kotega, Kalilie, Yuta veaꞋne omainaya veaꞋmoꞋya nemaiya kumale. 16 Ani kotega mukiꞋa veamoꞋya hani yapi mainayanagino menima aye-hale-matesia yana age-mainae. MukiꞋa veaꞋmoꞋya afaꞋa maineꞋya faligahe hayanagi Anumaya Koti kemoꞋa ago aye-vasa hu-matene.” huno hu-maineane.
YisasiꞋa foꞋa (4) vayafe ke higeꞋya akave umainae.
17 Ani yupa YisasiꞋa aepa heno Anumaya Koti kanale mono kea hu-haleno hama-pai-maine. Mage huno hie “Ikapinagati Anumaya Koti kava yagaisia yana aupaꞋa evaꞋyi hugahigi tamakaya tamakuꞋa aiyahae hutama kefo yatamia ataleho.” huno hu-maine.
18 Kalili ti kotumo agegayalega neꞋuno Saimonina, nago agia PitaꞋe, aganaꞋamo agia Etaluene anakeana noyame kuꞋya nehaꞋa kanolatana maineꞋana ala kukonogo hagaꞋyu huꞋana ti kotupi nemalaꞋageno anake-maine. 19 Anaketeno YisasiꞋa mage huno hana-paiye “Nakave eꞋo. Nakave eꞋageꞋna noyame kuꞋyama haꞋa avamete huꞋna veaꞋne amavalesaꞋa auꞋava yana tanavelino.” huno hie. 20 HigeꞋana aupaꞋa kukonogoꞋania neꞋataleꞋana Yisasi akave umainaꞋe.
21 VaꞋageno YisasiꞋa anakeana Sepetina netalamaꞋamoꞋagani Yemesigani Yonigania tipi kalefi neꞋanafaꞋene maiꞋana kukonogo nefakaꞋniꞋageno YisasiꞋa momaketeno anakaife ke hie. 22 Ke higeꞋana aupaꞋa SepetiꞋa neꞋanafaꞋene tipi kalene neꞋataleꞋana akave umainaꞋe.
YisasiꞋa mono kea hu-haleno nehuno veala kaliꞋamia alino kanale hu-matene.
23 YisasiꞋa mukiꞋa Kalili kotega ute ete huno mono nopi Anumaya Koti kava yagai-latesia kanale mono kea mo hama-nepaino mukiꞋa kaliꞋamima hanea veaꞋnene mukiꞋa veaꞋmogami amaugafama ali haviya nehia yana alino kanale hu-ma-tene. 24 Alino kanaleꞋma hu-ma-tea avagemoꞋa mukiꞋa Silia kotega ute ete higeꞋya haviteꞋya mukiꞋa veaꞋmoꞋya kalima aliya veaꞋnene alu kali alu kalima aligeno amaugafa amakata neꞋaiya veaꞋnene Satani AvamuꞋma* amakuꞋafi mainea veaꞋnene mananiꞋya neꞋamakia kali veaꞋnene amaiya amaya avayu hu-lavi-mainea veaꞋnene amavaleꞋya Yisasite ageno alino kanale hu-ma-tene. 25 Alino kanale hu-ma-tegeꞋya kasagoꞋya veaꞋnea KalilitiꞋene naya-toleꞋa kumaꞋyagaletiꞋene YelusalemutiꞋene YutiatiꞋene alulega mainaya veaꞋnea Yotani tina takaeꞋya Yisasina akave umainae.